Heftig asiatisk nabokrangel om Taylor Swift
Når en statsminister må si at «dette er ikke en uvennlig handling», har han som regel tråkket i salaten. Denne gangen handlet det om Taylor Swift. – Det har vært veldig vellykket, jeg kan ikke se at det var en uvennlig handling, sa Singapores statsminister Lee Hsien Loong tirsdag. Han snakket på toppmøtet i forbundet av sørøstasiatiske land (Asean). Det var tydelig at han forsøkte å roe ned kollegene sine fra land som Filippinene og Thailand. De synes nemlig at Singapores regjering har vært alt annet enn en god nabo. Denne gangen er det ikke kamp om naturressurser eller grenser som skaper dårlig stemning. Særlig for unge asiater er det noe langt større. Seks eksklusive konserter Bakgrunnen er Taylor Swift og hennes «The Eras Tour». Denne uken har hun seks konserter i Singapore. Totalt er det solgt over 300.000 billetter. Dersom noen lurer på hvordan en popsanger kan bli storpolitikk, er det verdt å huske at inntektene fra verdensturneen antas å bli på 40 milliarder kroner. Mer enn 40 av verdens rundt 200 land har lavere brutto nasjonalprodukt. Nabolandene anklager Singapore for å ha betalt Swift, slik at hun la alle de seks konsertene i Sørøst-Asia til bystaten. Det betyr at hun ikke reiser til Kina, Thailand, Filippinene og andre store markeder i regionen. I stedet måtte såkalte «swifties» i nabolandene betale i dyre dommer for å reise til Singapore. Med en gang turnéplanene ble kjent, begynte priser på flyreiser og hoteller i Singapore å øke. Swiftflasjon Anslag tyder på at byens hoteller vil ha 50 prosent høyere inntekter i mars i år, enn samme måned i fjor. Etterspørselen etter flybilletter til byen denne uken, økte til nesten tre ganger mer enn vanlig. Business Insider snakket med Eunice Mecija fra Filippinene. Hun sier om seg selv at hun har vært swiftie så lenge hun kan huske. Konsertopplevelsen hennes vil koste 1600 dollar, eller rundt 17.000 kroner. Lønns- og prisnivået på Filippinene er omtrent en tredjedel av norsk nivå, ifølge nettstedet livingcosts.org. Nyhetsbyrået Reuters kaller prisøkningen i forbindelse med konserter «swiftflasjon». Ryktene i nabolandene vil ha det til at Singapore betalte Swift opp mot 18 millioner amerikanske dollar, eller 190 millioner kroner, skriver BBC.  Singapores kulturminister Edwin Tong vil ikke si hvor mye penger han betalte, men sier at det langt fra var så mye. Samtidig advarte han om at det vil bli harde straffer dersom noen lekker opplysninger om avtalen. – Våre etater forhandlet frem en avtale om at hun skulle komme til Singapore og ikke besøke andre land i Sørøst-Asia, bekreftet statsminister Lee tirsdag. Han kan ikke se at dette er en provokasjon mot nabolandene. En slags hjemmebane Singapores store, internasjonale avis har sin egen vinkel på Swifts konserter. The Straits Times gjør et stort nummer av at Taylor Swifts mor Andrea bodde i bystaten i to år mens hun gikk på barneskolen. Faren hennes hadde et oppdrag i Singapore. Avisen skrev også en artikkel om økonomien rundt konsertene, etter at Thailands statsminister Srettha Thavisin hevdet at Singapore betalte 3 millioner dollar for hver konsert. Myndighetene ville ikke si annet enn at slike konserter er bra for turistbransjen. Analytiker Erica Tay i banken Maybank, går litt lenger, men har bare anslag. Hun mener at hoteller og restauranter kan ha økt omsetningen med mellom 350 og 500 millioner dollar, eller opp mot 5 milliarder kroner. – Men å bare beregne den direkte pengeverdien av å få konsertene hennes hit, er å gå glipp av selve poenget, sier hun. Tay mener det er en mer langsiktig investering, for å markere Singapore som regionens underholdningshovedstad. Swift har en halv milliard følgere på sosiale medier. Dersom de får et mer positivt bilde av Singapore, er det gull verdt.
Singapores statsminister Lee Hsien Loong må roe ned flere naboland.  Nabolandene mener Singapore har betalt for å få alle Taylor Swifts konserter i Sørøst-Asia-konserter.  Konsertene blir sett på som en investering for å markere Singapore som regionens underholdningshovedstad.